Leeu-aanval: ‘Dis nou in God se hande’Kristian Prinsloo. Foto: Facebook Kristian is steeds in ŉ kritieke toestand in die waakeenheid van die Mediclinic Muelmed-hospitaal in Arcadia, Pretoria. “Ons het by die punt gekom waar enige moontlike menslike hulp geëindig het en waar net die genade, krag en genesing van God kan oorvat,” het Herman Prinsloo (47), Kristian se pa, gesê. Herman, ŉ sakeman van Centurion, en sy vrou, Adri (47), waak 24 uur per dag by hul enigste kind se bed nadat hy op 8 April op ŉ landgoed naby Lephalale (Ellisras) in Limpopo aangeval is. Marie Strydom (75), Adri se ma wat die leeu van Kristian afgestoei het, staan die egpaar by. “Ek wil ons hemelse Vader bedank vir al die krag, genade, liefde, vrede en vreugde wat Hy ons onvoorwaardelik mee seën en dat Hy vir ons ŉ internetfamilie gegee het wat ons so wonderlik ondersteun met hul gebede en boodskappe. Baie dankie vir ieder en elke gebed, boodskap en gedagte.” Kristian, ŉ gr. 6-leerder aan die Laerskool Louis Leipoldt, het oudergewoonte dié skoolvakansie by Strydom in Lephalale gaan kuier waar die tragedie hom afgespeel het. Dokters het verlede week gesê Kristian het geen breinaktiwiteit nie. “Ek vra dat almal sal intree vir Kristian en aanhou bid dat God se wil sal geskied asook dat dit sy wil is dat Kristian se brein sal begin funksioneer en hy volkome sal herstel,” het Herman gesê. Lees alle vorige berigte oor Kristian Prinsloo op Maroela Media.